Predkladacia správa

Vláda Slovenskej republiky Uznesením č. 815 zo dňa 27. augusta 2003 uložila podpredsedovi vlády pre európsku integráciu, ľudské práva a menšiny a ministrovi výstavby a regionálneho rozvoja v spolupráci s podpredsedom vlády a ministrom financií vypracovať zásady spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií. Na základe tohto uznesenia Úrad vlády SR zorganizoval pracovné stretnutia na úrovni riadiacich orgánov, finančných inštitúcií a Asociácie bánk. Prvé rokovanie so zástupcami finančných inštitúcií sa uskutočnilo dňa 30.09.2003. Dňa 07.11.2003 bol riadiacim orgánom a finančným inštitúciám predložený  návrh zásad spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií. Následne boli vyzvané riadiace orgány a finančné inštitúcie k doplneniu materiálu, resp. k vzneseniu pripomienok. Na základe odsúhlasenej osnovy materiálu a vznesených pripomienok bol vypracovaný tento materiál. Jeho cieľom je prispieť k urýchleniu procesu realizácie opatrení Národného rozvojového plánu a projektov Kohézneho fondu a znásobiť kapacitu pri propagácii a implementácii štrukturálnych operácií a mobilizácia vlastných zdrojov konečného prijímateľa na realizáciu ním uvažovaných projektov. Výhodou spolupráce riadiacich orgánov s finančnými inštitúciami bude mobilizácia vlastných zdrojov konečných prijímateľov a potenciálnych úverových zdrojov, „venture“  kapitálových zdrojov a zníženie úverového a investičného rizika na strane finančných inštitúcií. Tým sa dosiahne vyššia zapojiteľnosť konečných prijímateľov do realizácie štrukturálnych fondov a Kohézneho fondu.
Predložený materiál nebude mať dopad na štátny rozpočet.
Materiál bol predmetom pripomienkového konania, jeho vyhodnotenie je súčasťou tohto materiálu a na rokovanie vlády sa predkladá bez rozporov.

Záznam z rozporového konania k materiálu Návrh zásad spolupráce riadiacich orgánov a finančných inštitúcií pri spolufinancovaní projektov 
podporovaných zo štrukturálnych operácií

dňa 3. decembra 2003, Úrad vlády SR

Stretnutie sa uskutočnilo na pozvanie GR sekcie pre európske záležitosti ÚV SR Ladislava Setnického v súvislosti s prípravou materiálu na rokovanie vlády SR Návrh zásad spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií. Zúčastnili sa ho zástupcovia Úradu vlády SR a Ministerstva výstavby a regionálneho rozvoja SR podľa priloženej prezenčnej listiny. 
	
Rozhovor sa sústredil na zásadné pripomienky zaslané MVRR SR zo dňa 01.12.2003:
K ad 1): MVRR SR súhlasí s textom po zistení , že ÚV SR zosúladil text na základe stanoviska z MF SR
K ad 2): ÚV SR zapracuje textáciu podľa návrhu MVRR SR nasledovne: Predpokladá sa účasť finančných inštitúcií na financovaní z OP Základná infraštruktúra, SOP Priemysel a služby, SOP Poľnohospodárstvo a rozvoj vidieka, SOP Ľudské zdroje a JPD 2, JPD 3 a z Kohézneho fondu.
K ad 3): Predmetná veta bude z materiálu vypustená.
K ad 4): Slovné spojenie „Povinnosti finančných inštitúcií:“ bude nahradené v texte novou formuláciou nasledovne: „V záujme dodržania vyššie uvedených zásad spolupráce sa od finančných inštitúcií očakáva nasledovné:“

MVRR SR stiahlo poslednú pripomienku na základe predloženého dokumentu z Asociácie bánk Slovenska. 

Záver:
      
Zástupcovia zúčastnených rezortov sa dohodli, že ÚV SR zapracuje odsúhlasené pripomienky do materiálu a predloží materiál na rokovanie vlády SR.

Zapísala: Mgr. Regína Remenárová
Schválil: Ing. Ladislav Setnický, GR sekcie pre európske záležitosti, ÚV SR
               Ing. Jozef Legény, riaditeľ odboru, Sekcia riadenia pomoci z EÚ, MVRR SR